BIGC เดินหน้าจัดโปรฯ เปิดศูนย์กระจายสินค้าสดใหม่ต่อเนื่อง
BIGC เผยสิ้นเดือนมิ.ย. 58 มีสาขาไฮเปอร์มาร์เก็ตรวม 124 สาขา เดินหน้าจัดโปรฯ เปิดศูนย์กระจายสินค้าสดใหม่ต่อเนื่อง
28 ก.ค. 2558

นางสาวรำภา คำหอมรื่น ประธานเจ้าหน้าที่ฝ่ายการเงิน และรองประธานฝ่ายบัญชีและการเงิน บริษัท บิ๊กซี ซูเปอร์เซ็นเตอร์ จำกัด (มหาชน) หรือ BIGC เปิดเผยว่า บริษัทยังเดินหน้าจัดโปรโมชั่นต่างๆ เพื่อลดภาระค่าใช้จ่ายและช่วยเหลือลูกค้าท่ามกลางสภาพแวดล้อมเศรษฐกิจที่ยังคงมีความท้าทาย ซึ่งรวมถึงการเปิดศูนย์กระจายสินค้าสดแห่งใหม่เมื่อเร็วๆ นี้อันเป็นหนึ่งในแผนลดค่าใช้จ่ายด้านต้นทุนที่จะส่งผลทำให้บิ๊กซียังคงรักษาความเป็นผู้นำด้านราคา และสามารถจำหน่ายสินค้าในราคาประหยัดคุ้มค่าไปยังผู้บริโภคได้ สำหรับกิจกรรมเพื่อสังคม บิ๊กซี ยังสานต่อกิจกรรมต่างๆ อย่างต่อเนื่อง
ขณะที่ในช่วงไตรมาส 2/58 บิ๊กซีได้ขยายธุรกิจอย่างต่อเนื่อง มีการเปิดสาขาใหม่ ได้แก่ บิ๊กซีซูเปอร์เซ็นเตอร์สาขาจังหวัดน่าน บิ๊กซีมาร์เก็ต 3 สาขาได้แก่ สาขาสีคิ้ว บรบือ และวิเศษชัยชาญ มินิบิ๊กซี 15 สาขาในสถานีบริการน้ามันบางจาก และร้านขายยาเพรียว 3 สาขา ทำให้ ณ สิ้นเดือนมิถุนายน 2558 มีสาขาไฮเปอร์มาร์เก็ตรวมทั้งสิ้น 124 สาขา (บิ๊กซีซูเปอร์เซ็นเตอร์, บิ๊กซีเอ็กซ์ตร้า และบิ๊กซีจัมโบ้) บิ๊กซีมาร์เก็ต 40 สาขา มินิบิ๊กซี 342 สาขา (ในจำนวนนี้ 109 สาขาตั้งอยู่ในสถานีบริการน้ำมันบางจาก) และร้านขายยาเพรียว 159 สาขา